**NOTĂ DE ARGUMENTARE**

**la proiectul hotărîrii Guvernului „Cu privire la Inspectoratul Școlar Național”**

Proiectul hotărîrii Guvernului „Cu privire la Inspectoratul Școlar Național” a fost elaborat de Ministerul Educației în scopul asigurării educației de calitate în învățămîntul general, inspectării și evaluării implementării politicii în domeniul educației.

Instituirea Inspectoratului Școlar Național este prevăzută de prevederile Codului Educației (aprobat de Parlament în lectură finală la 17 iulie 2014, Legea nr.152/2014, nepublicat deocamdată).

Astfel, potrivit art. 18 alin. (9) ”Inspectoratul Școlar Național este parte a structurilor de gestionare a sistemului educațional, instituție responsabilă de evaluarea învățămîntului general, de acreditarea și asigurarea calității în învățămîntul general”, iar potrivit art.46 alin.(1) ”Inspectoratul Școlar Național efectuează evaluarea activității cadrelor de conducere ale instituțiilor de învățămînt”.

Urmare a analizei sistemului de evaluare a implementării politicii în domeniul educației, realizate de către experții naționali și internațonali în perioada octombrie 2013- mai 2014, s-a constatat lipsa unei entități naționale care ar promova o abordare coerentă, flexibilă şi unitară de evaluare și acreditare a instituțiilor de învățămînt general, de evaluare a cadrelor de conducere.

În acest context se propune instituirea Inspectoratului Școlar Național care va contribui la asigurarea calității în învățămîntul general prin promovarea, monitorizarea și evaluarea implementării politicii de stat în domeniul învățămîntului general, care va contribui la consolidarea capacităților de autoevaluare și dezvoltare continuă a instituțiilor de învățămînt general și a cadrelor de conducere din instituțiile de învățămînt general, va elabora metodologii și instrumente de autoevaluare și de evaluare care vor fi aplicate și de autoritatea locală de specialitate în domeniul educației.

Procesul de instituire a Inspectoratului Școlar Național necesită mijloace financiare care au fost planificate în bugetul pentru anul 2014.

Pornind de la cele menționate, se consideră oportună și necesară aprobarea proiectului hotărîrii de Guvern „Cu privire la Inspectoratul Școlar Național”.

**Ministrul educaţiei Maia SANDU**